Id-Deċiżjoni tal-Kummissjoni
tat-8 ta’ Frar 2000
dwar l-approvazzjoni provviżorja ta’ pjanijiet ta’ pajjiżi terzi dwar residwi skond id-Direttiva tal-Kunsill 96/23/KE
(innotifikati bid-dokument numru Ċ(2000) 343)
(Test b’rilevanza għaż-ŻEE)
(2000/159/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat Direttiva tal-Kunsill 96/23/KE [1], u b’mod partikolari l-Artikolu 29 tagħha,
Wara li kkunsidrat Direttiva tal-Kunsill 72/462/KEE [2] tat-12 ta’ Diċembru 1972 dwar saħħa u problemi ta’ spezzjoni veterinarja malli jiġu mportati annimali tar-razza ta’ l-bovini, ngħaġ u mogħoż u majjali, laħam frisk jew prodotti tal-laħam minn pajjiżi terzi, kif l-aħħar emendata bid-Direttiva 97/79/KE [3], u b’mod partikolari l-Artikolu 3 tagħha,
Billi:
(1) Xi pajjiżi terzi ppreżentaw pjanijiet ta’ sorveljanza ta’ residwi li jinkludu r-riżultati tagħhom, lis-servizzi tal-Kummissjoni, u hemm bżonn ta’ aktar informazzjoni u ta’ aktar kjarifika.
(2) Pajjiżi terzi oħra kienu u għadhom jipprovdu informazzjoni dwar pjanijiet ta’ residwi skond kondizzjonijiet preskritti qabel ma d-Direttiva 96/23/KE ġiet implimentata, u fil-preżent qegħdin jesportaw lejn il-Komunità għalkemm ma daħħlux pjan riċenti ta’ sorveljanza ta’ residwi u/jew ir-riżultati rilevanti, u hemm aspetti li jeħtieġu aktar informazzjoni u kjarifika.
(3) Pajjiżi terzi li jixtiequ jesportaw prodotti li jkunu ġejjin mill-annimali sabiex jiġu kkunsmati mill-bniedem lejn il-Komunità, kif speċifikat fid-Direttiva 96/23/KE, jistgħu jissottomettu pjan ta’ sorveljanza tar-residwu fi kwalunkwe ħin lis-servizzi tal-Kummissjoni għal approvazzjoni. Malli jkunu f’konformità mad-Direttiva 96/23/KE, jistgħu jiġu magħduda ma’ din id-Deċiżjoni.
(4) Hemm bżonn, fl-interessi ta’ pajjiżi terzi u tal-Komunità Ewropea, li jkun hemm trasparenza fl-azzjonijiet kollha, u fl-istess ħin li jkun hemm żmien biżżejjed għall-pajjiżi terzi sabiex jadattaw il-leġislazzjoni tagħhom għall-ħtiġijiet tal-Komunità.
(5) Hemm tħassib dwar is-saħħa pubblika fir-rigward ta’ residwi fi prodotti li ġejjin mill-annimali. Għalhekk pjanijiet ta’ residwu għandhom jiġu approvati u jiġu aġġornati regolarment.
(6) Id-Deċiżjoni tal-Kunsill 79/542/KEE [4], kif l-aħħar emendata bid-Deċiżjoni tal-Kummissjoni 2000/2/KE [5] tippreskrivi lista ta’ pajjiżi terzi li minnhom Stati Membri jawtorizzaw importazzjonijiet ta’ annimali tar-razza ta’ l-ifrat, majjali, żwiemel, ngħaġ u mogħoż, laħam frisk u ta’ prodotti tal-laħam u tinkludi dispożizzjonijiet li għandhom x’jaqsmu ma’ pjanijiet ta’ sorveljanza ta’ residwi li huma koperti b’din id-Deċiżjoni. Għalhekk id-Deċiżjoni 79/542/KEE għandha tiġi emendata kif xieraq.
(7) L-Artikolu 29(1) tad-Direttiva 96/23/KE jiddikjara li l-inklużjoni u ż-żamma fil-listi ta’ pajjiżi terzi li għalihom hemm provdut fil-leġislazzjoni tal-Komunità li minnha Stati Membri huma awtorizzati li jimportaw annimali u prodotti ta’ l-annimali koperti b’din id-Direttiva għandhom ikunu soġġetti għad-dħul mill-pajjiż terz konċernat ta’ pjan li jippreskrivi l-garanziji li hu joffri fir-rigward ta’ sorveljanza tal-gruppi ta’ residwi u sustanzi li hemm riferenza għalihom fl-I l-Anness.
(8) L-Artikolu 8(3) tad-Direttiva 96/23/KE jiddikjara li mhux aktar tard mill-31 ta’ Marzu ta’ kull sena, Stati Membri għandhom jgħaddu lill-Kummissjoni ir-riżultati tal-pjanijiet ta’ sorveljanza tar-residwu u sustanzi tagħhom u l-miżuri ta’ kontroll tagħhom.
(9) It-tieni paragrafu ta’ l-Artikolu 29(1) tad-Direttiva 96/23/KE jiddikjara li d-dispożizzjonijiet ta’ l-Artikolu 8 dwar limiti ta’ żmien għad-dħul u aġġornament ta’ pjanijiet għandhom japplikaw għal pjanijiet imdaħħla minn pajjiżi terzi u, barra minn hekk, li l-garanziji għandhom ikollhom effett ta’ għall-anqas ekwivalenti għal dawk li għalihom hemm provdut f’din id-Direttiva.
(10) Il-miżuri li għalihom hemm provdut f’din id-Deċiżjoni huma bi qbil ma’ l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
Annimali u prodotti ta’ l-annimali minn pajjiżi terzi li jidhru fil-lista ta’ l-Anness b’ "X" jitqiesu li jikkonformaw b’mod proviżorju ma’ Direttiva 96/23/KE, dwar l-approvazzjoni ta’ pjanijiet ta’ residwu.
Artikolu 2
Il-Kummissjoni teżamina mill-ġdid din id-Deċiżjoni skond il-bżonn. Mill-1 ta’ April 2000, il-Kummissjoni sejra tevalwa il-pjanijiet ta’ sorveljanza tar-residwu mdaħħla minn pajjiżi terzi bi qbil ma’ l-Artikolu 29 tad-Direttiva 96/23/KE qabel ma tingħata approvazzjoni finali.
Sal-31 ta’ Marzu 2000 pajjiżi terzi għandhom jippreżentaw pjan ta’ sorveljanza ta’ residwi għal dawk l-affarijiet ta’ l-ikel li ġejjin mill-annimali sabiex jiġu mportati fil-Komunità għas-sena 2000, filwaqt li juru konformità mad-Direttiva 96/23/KE, li tista’ tinkludi dispożizzjoni ta’ garanziji ekwivalenti; u jippreżentaw ir-riżultati tal-pjan ta’ osservazzjoni ta’ residwi għas-sena 1999 għal dawk l-affarijiet ta’ l-ikel li ġejjin mill-annimali li kienu ġew importati fil-Komunità matul l-1999.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fit-8 ta’ Frar 2000.